b'\n_START_ARTICLE_\nSeppo Mattinen\n_START_PARAGRAPH_\nSeppo Mattinen (s. 21. tammikuuta 1930 Helsinki) on suomalaissyntyinen tanskalainen taidemaalari ja -graafikko, joka on asunut vuodesta 1954 Tanskassa ja 1980-luvun keskivaiheilta alkaen Italiassa. H\xc3\xa4net tunnetaan Suomea paremmin Tanskassa v\xc3\xa4rikk\xc3\xa4\xc3\xa4st\xc3\xa4, naivistisesta ja humoristisesta tyylist\xc3\xa4\xc3\xa4n sek\xc3\xa4 maalauksissaan ett\xc3\xa4 puupiirroksissaan, aiheina ihmishahmot, sis\xc3\xa4n\xc3\xa4kym\xc3\xa4t ja asetelmat. Marc Chagallia, Giorgio de Chiricoa ja Henri Rousseauta ihaileva Mattinen k\xc3\xa4ytt\xc3\xa4\xc3\xa4 usein niin sanottua ideaperspektiivi\xc3\xa4: t\xc3\xa4rke\xc3\xa4t asiat ovat kuvassa isoja, v\xc3\xa4hemm\xc3\xa4n t\xc3\xa4rke\xc3\xa4t pienempi\xc3\xa4._NEWLINE_Seppo Mattinen syntyi Helsingiss\xc3\xa4 uskonnolliseen ja usein asuinpaikkaa vaihtaneeseen perheeseen. H\xc3\xa4nopiskeli Taideteollisessa oppilaitoksessa, G\xc3\xb6teborgin Sl\xc3\xb6jdf\xc3\xb6reningens skolassa sek\xc3\xa4 vuodesta 1954 K\xc3\xb6\xc3\xb6penhaminassa Tanskan kuninkaallisessa taideakatemiassa. H\xc3\xa4n j\xc3\xa4i asumaan Tanskaan, jossa h\xc3\xa4n on toiminut k\xc3\xb6\xc3\xb6penhaminalaisessa Gr\xc3\xb8nningen- ja odenselaisessa Den bl\xc3\xa5 Citron -taiteilijaryhm\xc3\xa4ss\xc3\xa4.  Mattinen on saanut vaikutteita my\xc3\xb6s Arthur K\xc3\xb8pckelt\xc3\xa4 ja Fluxus-taitelijaryhm\xc3\xa4lt\xc3\xa4._NEWLINE_Mattisen t\xc3\xb6it\xc3\xa4 on muun muassa Tanskan valtion taidemuseon, Malm\xc3\xb6n museon, Tukholman Moderna museetin, Lontoon British Museumin ja Victoria & Albert Museumin sek\xc3\xa4 yhdysvaltalaisen Oregonin osavaltionyliopiston kokoelmissa. Suomessa Mattisen t\xc3\xb6it\xc3\xa4 on ainakin Kansallisgalleriassa, Tampereen nykytaiteen museossa js Villa Gyllenbergiss\xc3\xa4._NEWLINE_Seppo Mattinen on tehnyt my\xc3\xb6s kirjankuvituksia. Vuonna 2007 Tanskan posti julkaisi Mattisen maalauksen Via Trionfale postimerkkin\xc3\xa4.'